ผู้ถือหุ้นรุมซักTSF
ค่าตอบแทนบอร์ดพุ่ง1,233% มั่นใจปีนี้ปั้นกำไรขั้นต่ำ200ล้านบาท
29 เม.ย. 2556

ค่าตอบแทนบอร์ดพุ่ง1,233% มั่นใจปีนี้ปั้นกำไรขั้นต่ำ200ล้านบาท 
“สมาคมส่งเสริมผู้ลงทุนไทย” และผู้ถือหุ้นรุมซัก TSF ขึ้นค่าตอบแทนบอร์ดฺทั้งชุดรวม 20 ล้านบาท
ที่ประชุมสามัญผู้ถือหุ้นบริษัท ทรีซิกตี้ไฟว์ (TSF) เมื่อวันที่ 25 เม.ย.ที่ผ่านมา วาระที่ 6 การพิจารณาอนุมัติกำหนดค่าตอบแทนให้แก่กรรมการบริษัทและกรรมการตรวจสอบของบริษัทสำหรับปี 2556 ถึง 20 ล้านบาท เทียบกับปีก่อน 1.5 ล้านบาท หรือเพิ่มขึ้น 18.5 ล้านบาท คิดเป็น 1,233.34% เทียบปีก่อน ซึ่งสมาคมส่งเสริมผู้ลงทุนไทยสอบถามผู้บริหารว่า จะมีการทบทวนยอดการใช้เงินดังกล่าวหรือไม่ เนื่องจากเป็นการปรับเพิ่มขึ้นจากปีก่อนจำนวนมาก 
ทั้งนี้ ค่าตอบแทนกรรมการและกรรมการตรวจสอบ 20 ล้านบาท แบ่งเป็น ค่าเบี้ยประชุมสำหรับประธานกรรมการ 5 หมื่นบาทต่อครั้ง ที่เข้าร่วมประชุมคณะกรรมการ ส่วนกรรมการอื่นๆ 3 หมื่นบาท ประธานคณะกรรมการตรวจสอบ 1.5 หมื่นบาทต่อครั้ง กรรมการตรวจสอบ 1 หมื่นบาทต่อครั้ง กรรมการบริหาร 1.5 หมื่นบาทต่อครั้ง ที่ปรึกษาประธานและที่ปรึกษาคณะกรรมการ 1 หมื่นบาทต่อครั้ง ที่เข้าร่วมประชุม 
กรณีกรรมการเป็นพนักงานของบริษัทให้มีสิทธิได้รับค่าเบี้ยประชุม 50% ของจำนวนผลตอบแทนที่จะได้ โดยส่วนที่เหลือเห็นสมควรมอบอำนาจให้ประธานกรรมการมีอำนาจจัดสรรเป็นค่าตอบแทนกรรมการรายปีตามที่เห็นสมควร โดยมติผู้ถือหุ้นออกเสียงเห็นด้วย คิดเป็น 94.59% ไม่เห็นด้วย 3.1068% งดออกเสียง 1.9771% และบัตรเสีย 0.3179%
นายนิพัธ ปิ่นแสง กรรมการ TSF ตอบข้อสงสัยว่า ตัวเลขวงเงินที่ขออนุมัติคิดเป็นเพียง 10% จากเป้าหมายผลการดำเนินการของบริษัทปีนี้ที่คาดว่าจะมีกำไรสุทธิขั้นต่ำอยู่ที่ 200 ล้านบาท ซึ่งสัดส่วนการคิดค่าตอบแทนคณะกรรมการส่วนใหญ่ก็อยู่ในระดับกว่า 10% ทั้งนั้น แต่อยากทำความเข้าใจกับผู้ถือหุ้น คือ ตัวเลขดังกล่าวเป็นเพียงวงเงินที่ขออนุมัติสูงสุดไว้เท่านี้ แต่ถ้าผู้บริหารทำกำไรได้น้อยกว่าระดับที่ตั้งเป้าหมายไว้ ก็ต้องลดจ่ายเงินตอบแทนให้กรรมการเต็มจำนวนเช่นกัน 
สำหรับสาเหตุที่ต้องมีการขอผู้ถือหุ้นครั้งนี้ เนื่องจากกฎหมายได้ระบุไว้ว่า ถ้าจะขอขึ้นค่าตอบแทนคณะกรรมการต้องผ่านการขออนุมัติจากผู้ถือหุ้นก่อน ไม่ใช่ว่าได้ผลประกอบการมาแล้วค่อยมาขอ ซึ่งผมมีความเข้าใจด้านนี้ เพราะผมจบทางด้านกฎหมายมาและเป็นกรรมการอยู่หลายบริษัท
ขณะเดียวกันยังมีผู้ถือหุ้นอีก 34 ราย ได้สอบถามกรณีนี้เช่นเดียวกัน เพราะไม่รู้ว่าอนาคตบริษัทจะสามารถมีรายได้ตามที่กล่าวมาหรือไม่ เนื่องจากปีก่อนบริษัทก็ยังประสบการณ์ขาดทุนถึง 65 ล้านบาทอยู่
นายอรัญ อภิจารี ประธานกรรมการ TSF กล่าวว่า อยากให้เข้าใจว่าที่ผ่านมาบริษัทประสบเหตุการณ์เลวร้ายมากมาพอสมควร เดิมธุรกิจก็ไปไม่รอด ทีมบริหารใหม่เข้ามาต้องทำให้รอดให้ได้ แม้ตอนที่เข้ามาใหม่ก็เจอแต่สิ่งที่ติดลบ ถึงกระทั่งต้องยืมเงินประธานกรรมการมาวางสัญญาเพื่อให้ได้งานมา เราไม่ได้เข้ามาปล้นบริษัท เรามาบริหารบริษัทและมาอย่างถูกต้อง และพยายามตัดค่าใช้จ่ายทุกอย่างออกไปเพื่อลดค่าใช้จ่ายให้บริษัท แม้กระทั่งรถประจำตำแหน่งของผู้บริหาร
นายอรัญ กล่าวต่อว่า เร็วๆ นี้บริษัทมีแผนที่จะไปใช้พื้นที่โฆษณากลางแจ้งโซนพื้นที่ภาคใต้ รวมถึงยังมีโปรเจกต์ใหม่ๆ ที่เกินความคาดหมายเข้ามาให้บริษัททำต่อเนื่อง อาทิ การทำโฆษณาทางเดินงวงช้างที่ใช้ต่อกับเครื่องบินโดยสาร ขณะเดียวกันรายได้ที่จากธุรกิจเดิมก็จะเดินหน้าในการเจรจาการขอเซ็นสัญญาในการทำประชาสัมพันธ์หรือสื่อกับทางราชการภาครัฐอย่างต่อเนื่อง 
อย่างไรก็ดี ที่ประชุมยังมีมติอนุมัติให้เพิ่มทุนจำนวน 930 ล้านหุ้น มูลค่าไว้ที่ตราไว้ (พาร์) 0.10 บาท จัดสรรให้ผู้ถือหุ้นเดิม 700 ล้านหุ้น ในอัตรา 2 หุ้นเดิมต่อ 1 หุ้นใหม่ ที่ราคาขาย 0.75 บาท จัดสรรให้บุคคลในวงจำกัดที่จะเข้าช่วยเหลืองานทางด้านการตลาดจำนวน 60 ล้านหุ้น